ดีเอสไอ เตือนภัยการลงทุนที่มีความเสี่ยงเข้าข่ายฉ้อโกงประชาชน ร่วมลงทุนในระยะสั้น จ่ายผลตอบแทนสูง
ดีเอสไอ เตือนภัยการลงทุนที่มีความเสี่ยงเข้าข่ายฉ้อโกงประชาชน ร่วมลงทุนในระยะสั้น จ่ายผลตอบแทนสูงกรมสอบสวนคดีพิเศษ หรือดีเอสไอ ออกหนังสือแจ้งเตือนภัยเกี่ยวกับการลงทุนที่อ้างว่าได้ผลตอบแทนสูง หลังได้รับข้อมูลว่า พบบริษัทแห่งหนึ่ง มีการแสดงเอกสารการจดทะเบียนนิติบุคคล เป็นบริษัทมหาชน ซึ่งมีทุนจดทะเบียนสูงกว่า 300 ล้านบาท เชิญชวนประชาชนทั่วไป ให้สมัครแพ็คเกจลงทุนกับบริษัท ซึ่งอ้างว่าให้ผลตอบแทนสูง เพื่อรับเงินปันผลสูงสุดกว่า 4 ล้านบาท โดยจะจ่ายเงินปันผล ให้สมาชิกทุกวันศุกร์ จำนวน 95 งวด และหากครบทุกงวดแล้ว จะมอบหุ้นให้ถือครองตามแพ็คเกจที่จองไว้และสามารถเลือกที่จะรับปันผลต่อไป หรือขายหุ้นก็ได้ตามความสมัครใจของผู้ลงทุน โดยการลงทุนแพ็คเกจต่างๆ มีตั้งแต่แพ็คเกจลงทุน 1,000 บาท จนถึง 1 ล้านบาท นอกจากนี้ ยังสร้างความเชื่อมั่นกับสมาชิกว่า เงินปันผล ไม่ใช่ดอกเบี้ย จึงไม่ถือว่าเป็นการจ่ายดอกเบี้ยเกินกฎหมายกำหนด ดีเอสไอ ขอแจ้งเตือนว่า การประกอบธุรกิจตามที่บริษัทดังกล่าวอ้าง เข้าข่ายเป็นการกู้ยืมเงินตามพระราชกำหนดการกู้ยืมเงินที่เป็นการฉ้อโกงประชาชน พ.ศ. 2527 ซึ่งจะต้องไปตรวจสอบรายละเอียดในการประกอบธุรกิจว่า จะมีลักษณะเป็นความผิดตามกฎหมายดังกล่าวหรือไม่ จึงขอให้ประชาชนระมัดระวังการลงทุนในรูปแบบดังกล่าวและแชร์ลูกโซ่ มักจะมาในรูปแบบของธุรกิจที่ใช้กลยุทธ์ทางการตลาดที่น่าสนใจและโฆษณาชักชวนให้ร่วมลงทุนในระยะสั้น โดยอ้างว่าจะจ่ายผลประโยชน์ตอบแทนในอัตราที่สูง  ขอให้ประชาชนศึกษาความเป็นไปได้ของธุรกิจก่อนเข้าร่วมลงทุนและหากมีข้อสงสัย สามารถติดต่อสอบถาม หรือให้ข้อมูลเพิ่มเติมได้ที่สายด่วนกรมสอบสวนคดีพิเศษ โทร. 1202